Chula Chom Klao-ordenen

Chula Chom Klao-ordenen (thai: เครื่องราชอิสริยาภรณ์ จุลจอมเกล้า ) er en thailandsk orden. Den er landets fjerde fornemste orden.

Bakgrunn
Ordenen ble innstiftet i 1873 av konge Rama V i anledning sin 25-årsdag for å belønne lojale medlemmer av kongefamilien og tjenestemenn.Larry Redmond: «Thailand» i Guy Stair Sainty og Rafal Heydel-Mankoo: World Orders of Knighthood and Merit, andre bind, Buckingham: Burke's Peerage & Gentry, 2006, s. 1646–1649. Samtidig var dette 90-årsjubileet for  Chakridynastiet på Thailands trone.Honneur & Gloire. Les trésors de la collection Spada, Paris: Musée national de la Légion d’honneur et des ordres de chevalerie, 2008, s. 326–327. Ordenen er oppkalt etter Rama Vs kongelige navn Phra Chula Chomklao Chaoyuhua. Kongen er også kjent som Chulalongkorn den store. 

Chula Chom Klao-ordenen rangerer som nummer fire av Thailands ordener.

Inndeling
Fra starten av hadde ordenen en komplisert inndeling, med tre klasser og til sammen elleve trinn. I 1887 ble ordenen utvidet og de ulike trinnene fikk tilordnet titler. Ordensinnehav ble gjort arvelig, slik at etterkommere etter mannlige innehavere arvet et lavere trinn i ordenen. Det er gjort slutt på titler for menn, men ikke for kvinner.

Chula Chom Klao-ordenen er inndelt i sju trinn for menn, tre klasser og fire grader, mens den er delt inn i seks trinn for kvinner, fire klasser hvorav den ene er delt i to grader og de andre tre.«The Most Illustrious Order of Chula Chom Klao»  , The Secretariat of the Cabinet. Lest 18. oktober 2015.

Ordenens inndeling for menn:

Første klasse
Storbåndridder (spesialklasse)
Storkorsridder (første klasse)
Andre klasse
Storkommandørridder  (andre klasse, øvre grad)	
Kommandørridder (andre klasse, nedre grad)
Tredje klasse
Storfølgesvenn (tredje klasse, høyeste grad)
Følgesvenn (tredje klasse, lavere grad)
Yngre følgesvenn

Ordenens inndeling for kvinner:

Første klasse
Storkorsdame (første klasse)
Andre klasse
Storkommandørdame (andre klasse, høyere grad)
Kommandørdame (andre klasse, lavere grad)
Tredje klasse
Følgesvenn (tredje klasse)
Fjerde klasse
Medlem (fjerde klasse)

Kvinnelige medlemmer av Chula Chom Klao-ordenen tilstås rett til å føre bestemte ærestitler. Gifte kvinner som innehar første eller andre klasse av ordenen får tittelen than phu ying (hvis de ikke allerede har en kongelig rang mom luang eller høyere, og da beholder denne), mens gifte kvinner som innehar tredje eller fjerde klasse får tittelen khun ying (med mindre de allerede har kongelig rang, og da beholder den). Ugifte kvinner, uavhengig av hvilken av ordenens klasser de innehar, får tittelen khun.

Insignier
Ordenstegnet består er sirkulært og av gull og har en stjerne med åtte rosa stråler besatt med en midtmedaljong som bærer Rama Vs portrett i farger. Baksiden viser en trehodet elefant.

Ordensstjernen har seksten odder og bærer i midten Rama Vs monogram gjort av briljanter.

Ordenskjedet består av seksten kongemonogrammer for Rama V i rosa emalje vekselvis med søtten lotusblomster. I nedre del ved opphenget for ordenstegnet finnes to elefanter i hvit emalje, en krone og stråler, samt to løver som holder kongelige parasoller.

Ordensbåndet for Chula Chom Klao-ordenen er i rosa, etter fødselsdagsfargen til den innstiftende kong Rama V. Han var født på en tirsdag og rosa er denne ukedagens farge.

Tildeling
Ordenen tildeles medlemmer av landets kongefamilie, rådgivere, ministre og statstjenestemenn, samt andre kongen ønsker å hedre.

Ordenens øverste klasse for menn kan tildeles i ubegrenset omfang. Utnevning til de øvrige grader og klasser er begrenset. Thailands konge kan tildele ordenskjedet til verdige utlendinger og Chula Chom Klao-ordenen benyttes for å dekorere utenlandske statsoverhoder.

Norske innehavere
Kong Harald V er innehaver av det som på norsk betegnes som storkors med kjede av Chula Chom Klao-ordenen.«H.M. Kongens dekorasjoner», Kongehuset. Lest 18. oktober 2015.

 Referanser 

Eksterne lenker
 «The Most Illustrious Order of Chula Chom Klao», The Secretariat of the Cabinet

Kategori:Thailandske ordener
Kategori:Utmerkelser etablert i 1873